CELEX: 32011D0786
Language: bg
Date: 2011-11-29 00:00:00
Title: 2011/786/ЕС: Решение на Комисията от 29 ноември 2011 година относно изискванията за безопасност, на които трябва да отговарят европейските стандарти за велосипеди, велосипеди за малки деца и багажници за велосипеди съгласно Директива 2001/95/ЕО на Европейския парламент и на Съвета  текст от значение за ЕИП

2.12.2011   
            
            
               BG
            
            
               Официален вестник на Европейския съюз
            
            
               L 319/106
            
         РЕШЕНИЕ НА КОМИСИЯТА
   от 29 ноември 2011 година
   относно изискванията за безопасност, на които трябва да отговарят европейските стандарти за велосипеди, велосипеди за малки деца и багажници за велосипеди съгласно Директива 2001/95/ЕО на Европейския парламент и на Съвета
   (текст от значение за ЕИП)
   (2011/786/ЕС)
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 2001/95/ЕО на Европейския парламент и на Съвета от 3 декември 2001 г. относно общата безопасност на продуктите (1), и по-специално член 4, параграф 1, буква а) от нея,
   като има предвид, че:
   
               (1)
            
            
               В Директива 2001/95/ЕО се предвижда, че европейските стандарти трябва да бъдат установени от европейските органи по стандартизация. Тези стандарти следва да гарантират, че продуктите отговарят на общите изисквания за безопасност, наложени от директивата.
            
         
               (2)
            
            
               Съгласно Директива 2001/95/ЕО даден продукт се счита за безопасен, когато съответства на доброволните национални стандарти, с които се транспонират европейските стандарти, позовавания на които са били публикувани от Комисията в Официален вестник на Европейския съюз.
               
            
         
               (3)
            
            
               В член 4 от Директива 2001/95/ЕО се определя процедура за изготвяне на европейски стандарти. Съгласно посочената процедура Комисията определя специфичните изисквания за безопасност, които европейските стандарти следва да удовлетворят, и след това възлага мандат на европейските органи по стандартизация да изготвят посочените стандарти.
            
         
               (4)
            
            
               Комисията публикува позоваванията на приетите европейски стандарти в Официален вестник на Европейския съюз.
               
            
         
               (5)
            
            
               Съгласно член 4, параграф 2, втора алинея от Директива 2001/95/ЕО позоваванията на европейски стандарти, приети от европейските органи по стандартизация преди влизането в сила на посочената директива, може да бъдат публикувани в Официален вестник на Европейския съюз, дори без Комисията да е възложила мандат, при условие че посочените стандарти гарантират, че са спазени предвидените в същата директива общи изисквания за безопасност.
            
         
               (6)
            
            
               С Решение 2006/514/ЕО (2) Комисията публикува в Официален вестник на Европейския съюз позоваванията на европейски стандарти EN 14764:2005 за велосипеди за града и велосипеди за преходи, EN 14766:2005 за планински велосипеди, EN 14781:2005 за състезателни велосипеди и EN 14872:2006 за багажници за велосипеди.
            
         
               (7)
            
            
               Включените в Решение 2006/514/ЕО четири европейски стандарта не са подкрепени с мандат на Комисията, приет в съответствие с член 4, параграф 1 от Директива 2001/95/ЕО.
            
         
               (8)
            
            
               Европейският комитет по стандартизация (CEN) обяви, че европейските стандарти EN 14764:2005, EN 14766:2005, EN 14781:2005 и EN 14872:2006 ще бъдат преразгледани. Позоваванията на получените след преразглеждането нови версии на тези стандарти не могат да бъдат публикувани в Официален вестник на Европейския съюз, без Комисията да е възложила мандат, с който се определят специфичните изисквания за безопасност.
            
         
               (9)
            
            
               Поради това Комисията следва да определи специфични изисквания за безопасност за велосипеди и багажници за велосипеди с оглед на възлагане на мандати на европейските органи по стандартизация за изготвянето на европейски стандарти въз основа на споменатите изисквания.
            
         
               (10)
            
            
               Велосипедите за малки деца, които не се разглеждат като играчки по смисъла на Директивата относно безопасността на детските играчки (Директива 2009/48/ЕО на Европейския парламент и на Съвета (3)), ако не са безопасни, могат да изложат децата на сериозни наранявания на главата, гръдния кош, корема или крайниците, по-специално вследствие на падане.
            
         
               (11)
            
            
               Младите велосипедисти, които карат велосипеди, често се нараняват, когато играят или карат велосипед прекалено бързо (4), и са особено склонни към падане, тъй като развиват своите двигателни умения, докато растат, и са в процес на усвояване на умения за каране на велосипед, в това число и способността за избягване на препятствия, пешеходци или други велосипедисти. Тези фактори, съчетани с по-високия център на тежестта на децата, правят трудно запазването на равновесие.
            
         
               (12)
            
            
               Според базата данни за нараняванията 37 % от нараняванията, понесени от велосипедисти в ЕС, са засягали малки деца на възраст между 5 и 9 години (5). Въпреки че пътните инциденти представляват значителен дял от тези злополуки, много от злополуките се случват по време на игра, когато младите велосипедисти се сблъскват с предмети или други хора или просто падат от велосипеда си. Смята се, че всяка година в Обединеното кралство над 2 000 деца постъпват в болница след като са претърпели злополука с велосипед вкъщи и още 21 000 — след злополуки на места като паркове и детски площадки (6).
            
         
               (13)
            
            
               Европейски стандарт 14765: 2005 + A1:2008 определя изисквания за безопасност и методи за изпитване на велосипеди за малки деца, които са изключени от обхвата на Директивата относно безопасността на детските играчки (Директива 2009/48/ЕО). Този стандарт обаче не е подкрепен с мандат на Комисията.
            
         
               (14)
            
            
               Поради това е необходимо да се установят изисквания за безопасност и да се препоръча изготвянето в съответствие с тези изисквания на европейски стандарти за предназначени за малки деца велосипеди, които не се разглеждат като играчки по смисъла на Директивата относно безопасността на детските играчки (Директива 2009/48/ЕО).
            
         
               (15)
            
            
               След като бъдат изготвени съответните стандарти и при условие че Комисията реши да публикува позоваване на тях в Официален вестник на Европейския съюз в съответствие с процедурата, определена в член 4, параграф 2 от Директива 2001/95/ЕО, ще се счита, че велосипедите, велосипедите за малки деца и багажниците за велосипеди, които отговарят на тези стандарти, съответстват на общите изисквания за безопасност, посочени в Директива 2001/95/ЕО, що се отнася до изискванията за безопасност, обхванати от стандартите.
            
         
               (16)
            
            
               Предвидените в настоящото решение мерки са в съответствие със становището на Комитета, създаден съгласно член 15 от Директива 2001/95/ЕО. Нито Европейският парламент, нито Съветът възразиха срещу тях,
            
         ПРИЕ НАСТОЯЩОТО РЕШЕНИЕ:
   Член 1
   За целите на настоящото решение се прилагат следните определения:
   
               а)
            
            
               „велосипед“ е двуколесно превозно средство, задвижвано единствено или основно от мускулната сила на водача, с изключение на превозните средства, оборудвани с две или повече седалки;
            
         
               б)
            
            
               „велосипед за малки деца“ е велосипед с максимална височина на седалката повече от 435 mm и по-малко от 635 mm, предназначен за водачи със средно тегло около 30 kg;
            
         
               в)
            
            
               „велосипед за града и за преходи“ е велосипед с максимална височина на седалката 635 mm или повече, предназначен за използване на обществени места, в това число и по пътища без настилка;
            
         
               г)
            
            
               „планински велосипед“ е велосипед с максимална височина на седалката 635 mm или повече, предназначен за използване извън пътя по труднопроходими терени, обществени пътища и пътеки, оборудван с подходящо подсилена рамка и други компоненти и, обикновено, с гуми с широко сечение, снабдени с дълбоки грайфери, и с широк диапазон от скорости;
            
         
               д)
            
            
               „състезателен велосипед“ е велосипед с максимална височина на седалката 635 mm или повече, предназначен за използване при висока скорост на обществени места. Тези велосипеди са предназначени обикновено за използване по пътища с настилка;
            
         
               е)
            
            
               „багажник за велосипеди“ е устройство или съд, с изключение на ремаркета, което е монтирано и неподвижно прикрепено над и/или в близост до задното колело (заден багажник) или до предното колело (преден багажник) на велосипед, което е проектирано за носене на багаж или деца, седящи на детски седалки.
            
         Член 2
   В приложението към настоящото решение се определят специфичните изисквания за безопасност за велосипеди, велосипеди за малки деца и багажници за велосипеди, на които трябва да отговарят европейските стандарти съгласно член 4 от Директива 2001/95/ЕО.
   Член 3
   Настоящото решение влиза в сила на двадесетия ден след публикуването му в Официален вестник на Европейския съюз.
   
   
      Съставено в Брюксел на 29 ноември 2011 година.
      
         
            За Комисията
         
         
            Председател
         
         José Manuel BARROSO
      
   
   
      (1)  ОВ L 11, 15.1.2002 г., стр. 4.
   
      (2)  ОВ L 200, 22.7.2006 г., стр. 35.
   
      (3)  ОВ L 170, 30.6.2009 г., стр. 1.
   
      (4)  http://www.rospa.com/roadsafety/info/cycling_accidents.pdf
   
      (5)  База данни за нараняванията 2006—2008 г.
   
      (6)  http://www.capt.org.uk/resources/talking-about-cycle-safety
   
      ПРИЛОЖЕНИЕ
      ЧАСТ I
      
         Специфични изисквания за безопасност за велосипеди
      
      
         РАЗДЕЛ 1
      
      
         Изисквания за безопасност, приложими за всички видове велосипеди
      
      1.   Общи изисквания
      
      Всички видове велосипеди трябва да се проектират така, че да отговарят на колоездачните способности и физическото състояние на потребителите, за които са предназначени. Особено внимание трябва да се отделя на конструкцията на велосипедите за малки деца.
      Нивото на риска от нараняване или увреждане на здравето при управлението на велосипед следва да бъде сведено до минимума, съвместим с разумното използване на продукта по предназначение, който се счита за приемлив и съобразен с високо ниво на защита на здравето и безопасността.
      Нито една част, до която потребителят има достъп при нормална употреба или употреба по предназначение, не трябва да причинява физически наранявания.
      Потребителите трябва да бъдат информирани за евентуалните рискове и опасности и за начина, по който да ги избегнат (вж. раздела относно информацията за безопасност на продукта).
      Велосипедите трябва да бъдат оборудвани с устройства за осветяване и свелоотражатели отпред, отзад и отстрани, за да се гарантира добра видимост на велосипеда и неговия водач. Тези устройства трябва да бъдат в съответствие с действащите разпоредби в държавата, в която продуктът е пуснат на пазара.
      Производителят трябва да посочи препоръчителния максимално допустим товар (напр. теглото на водача и пътниците, багажа, багажника и т.н.), за който е проектиран велосипедът.
      Производителят трябва да посочи дали върху даден велосипед може да се монтира багажник и/или детска седалка.
      2.   Физични характеристики
      
      
         Боравене с велосипеда
      
      Напълно сглобеният велосипед трябва да може да се управлява стабилно при спиране, завиване и промяна на посоката. Велосипедът трябва да може да се управлява само с една ръка (например при подаване на сигнали с ръка), без това да затруднява управлението или да води до опасност за водача.
      
         Стабилност
      
      Всички части на велосипеда трябва да бъдат конструирани по начин, който осигурява такова ниво на стабилност, което е съвместимо с нормалната употреба на велосипеда от потребителя, за когото велосипедът е предназначен.
      Велосипедът трябва да може да се управлява само с една ръка (например при подаване на сигнали с ръка), без това да затруднява управлението или да води до опасност за водача. Велосипедът с натоварен багажник трябва да предлага стабилност по време на управление, спиране, завиване и промяна на посоката.
      
         Издръжливост/умора
      
      Всички части на велосипеда трябва да бъдат безопасни за потребителя, за когото велосипедът е предназначен, по време на целия живот на продукта. Когато е целесъобразно, на частите трябва да са посочени границите на износване, в рамките на които те трябва да бъдат подменени, за да бъдат напълно функционални.
      Въздействието на климатичните условия (например дъжда) върху спирачните системи трябва да бъде сведено до минимум.
      
         Спирачни системи
      
      Всеки велосипед трябва да бъде оборудван с поне две независими спирачни системи: поне една на предното колело и една на задното колело. Спирачните системи трябва да бъдат проектирани така, че да гарантират безопасно спиране при мокро и сухо време.
      Решението относно това дали задната спирачна система се задейства с ръката или крака на водача следва да бъде в съответствие със законодателството, обичаите или предпочитанията в държавата, в която велосипедът трябва да бъде пуснат на пазара.
      
         Остри ръбове
      
      Всички открити ръбове, които биха могли да влязат в контакт с тялото на потребителя по време на нормално управление, боравене или поддръжка, не трябва да бъдат остри.
      
         Заклещване
      
      Велосипедите не трябва да излагат потребителите на риск от заклещване, който би могъл да бъде избегнат при проектирането.
      Ако съществува риск от заклещване по време на нормална употреба или поддръжка, това трябва да се посочва в наръчника за потребителите/предупрежденията във връзка с използването на велосипеда.
      
         Издатини
      
      В случаите, в които издатините причиняват увреждания на потребителите, те трябва да се избягват.
      3.   Механични характеристики
      
      
         Сгъваеми механизми
      
      Сгъваемите механизми трябва да бъдат функционални, стабилни и защитени срещу неволно отваряне по време на употреба и не трябва да причиняват наранявания.
      
         Крепежни елементи
      
      Всички крепежни елементи, болтове, спици и нипели, използвани във велосипеда, трябва да бъдат старателно оразмерени и изработени от подходящ материал, за да се избегнат наранявания.
      Всички крепежни елементи и болтове, използвани на места, свързани със сигурността на велосипеда, трябва да бъдат обезопасени, за да се избегне неволното им разхлабване.
      
         Регулируемост и регулиращи органи
      
      Частите на велосипеда, които са проектирани така, че да могат да се регулират според ръста и особеностите на потребителя, като седалката или кормилото например, трябва лесно да могат да бъдат манипулирани, без това да застрашава сигурността на потребителя. В инструкциите трябва да се посочва подходящият инструмент, който трябва да се използва за тази цел, като се вземе предвид потребителят, за когото велосипедът е предназначен. Всички регулиращи части трябва да бъдат лесно и безопасно достъпни при нормални условия на употреба. Те трябва да бъдат конструирани и монтирани така, че да позволяват на потребителя да запази контрол над велосипеда. По-конкретно водачът трябва да може да натиска спирачка и да превключва скоростите, като поне едната му ръка е на кормилото.
      4.   Химични характеристики
      
      Нито една от частите, които влизат в контакт с водача, не трябва да създава опасност от токсичност за потребителя, за когото велосипедът е предназначен, особено що се отнася до велосипедите за деца.
      5.   Методи за изпитване
      
      Стандартът трябва да описва изпитванията за стабилност, експлоатационните изпитвания с оглед оценка на максималното натоварване, изпитванията на управлението, задвижването, работата на спирачките, променянето на посоката, изпитванията за издръжливост на частите на рамката и изпитванията на умора.
      6.   Информация за безопасността на продукта
      
      Информацията за безопасността на продукта трябва да бъде написана на езика/езиците на държавата, в която продуктът се продава.
      Информация за безопасността на продукта трябва да бъде предоставяна за всички видове велосипеди. Тази информация трябва да бъде четлива, разбираема и възможно най-пълна, и в същото време сбита.
      Визуалните средства, като пиктограми и илюстрации, трябва ясно да се виждат върху информацията за безопасността на продукта.
      Информацията за безопасност трябва да включва информация за покупката, инструкции за употреба, почистване, проверка и поддръжка, забележки и предупреждения и да обръща внимание на опасностите, които може да възникнат, и на предпазните мерки, които трябва да се вземат с цел предотвратяване на злополуки.
      Информацията за безопасност трябва да включва инструкции за начина, по който трябва да бъдат монтирани отразителите и фаровете, за да се осигури максимална видимост в съответствие с действащите разпоредби в държавата, в която продуктът е пуснат на пазара.
      Тази информация трябва да не противоречи на информацията за безопасност, предоставена с продукта, и на нормалната употреба на продукта.
      На лесно видимо място на рамката трябва да се постави ясен и незаличим пореден номер на рамката и на нея трябва да фигурират името и адресът на оператора, който е монтирал велосипеда (или на неговия представител).
      
         РАЗДЕЛ 2
      
      
         Допълнителни изисквания за безопасност, приложими към специфични видове велосипеди
      
      За включените в настоящия раздел велосипеди, в допълнение към изискванията за безопасност, упоменати в раздел 1, се прилагат допълнителни изисквания, както е посочено по-долу.
      1.   Велосипеди за малки деца
      
      Максималната височина на седалката и ограниченията по отношение на средното тегло се базират на антропометрични данни (средно тегло и дължина на краката в зависимост от възрастта). За тези велосипеди трябва да се прилагат следните изисквания:
      
                  —
               
               
                  да не се използват устройства с бързо освобождаване, независимо от техния вид,
               
            
                  —
               
               
                  да не се монтират куки и каишки за педали,
               
            
                  —
               
               
                  силата на предните спирачки трябва да бъде ограничена, за да се предотврати загуба на контрол над велосипеда поради блокиране на колелата,
               
            
                  —
               
               
                  закрепването или отстраняването на помощните колела трябва да бъде възможно, без да се налага развиване на гайките на оста на задното колело,
               
            
                  —
               
               
                  велосипедите за малки деца трябва да не създават риск от заклещване, независимо от позицията на седалката,
               
            
                  —
               
               
                  велосипедите за малки деца трябва да бъдат оборудвани с поне две независими спирачни системи — една отпред и една отзад.
               
            2.   Планински велосипеди
      
      Всички защитни компоненти на планинските велосипеди трябва да бъдат проектирани по такъв начин, че да издържат на натоварване, което е по-високо от натоварването при нормална употреба, в сравнение с други видове велосипеди (например вибрации и сътресения по труднопроходими пътища, по-голямо натоварване върху частите на кормилната система, задвижването и спирачките), а така също и на износване на спирачките.
      3.   Състезателни велосипеди
      
      Всички защитни компоненти на състезателните велосипеди трябва да бъдат проектирани по такъв начин, че да издържат на натоварване, което е по-високо от натоварването при нормална употреба, в сравнение с други видове велосипеди (например по-висока скорост, по-голямо натоварване върху частите на кормилната система, задвижването и спирачките).
      ЧАСТ II
      
         Специфични изисквания за безопасност за багажници за велосипеди
      
      1.   Общи изисквания
      
      Специфичните изисквания и методите за изпитване на багажниците за велосипеди трябва да гарантират безопасността на потребителя и на детето, когато то е превозвано на велосипеда. Продуктът трябва да премине изпитвания, за да се гарантират неговата стабилност и устойчивост, както и неговата издръжливост на умора и температура.
      2.   Класифициране
      
      Багажниците трябва да бъдат класифицирани в зависимост от товароносимостта, съгласно предвидената употреба и мястото на закрепване на багажника върху велосипеда.
      3.   Размер
      
      Багажниците, които са предназначени за фиксиране на детски седалки, трябва да бъдат с подходящ размер, който позволява подобна употреба.
      4.   Стабилност
      
      Всички части на багажника трябва да бъдат проектирани по начин, който позволява достатъчна стабилност при нормална употреба от потребителя, за когото е предназначен.
      Частите на багажника трябва да са здраво сглобени и фиксирани с помощта на предоставените крепежни елементи или на такива, изрично посочени от производителя, в съответствие с инструкциите на производителя.
      Всички крепежни елементи трябва да бъдат старателно оразмерени.
      Въздействието на климатичните условия върху обезопасеността на багажника трябва да бъде сведено до минимум.
      5.   Остри ръбове
      
      Откритите ръбове, които биха могли да влязат в контакт с тялото на водача или на превозваното дете по време на нормално управление, манипулиране или поддръжка, трябва да не създават опасност от нараняване. Краищата на пружините трябва да бъдат заоблени или обезопасени с предпазни капачета.
      6.   Издатини
      
      За да се предотврати или сведе до минимум рискът за потребителя или превозваното дете, издатините трябва да бъдат избягвани или проектирани по подходящ начин.
      7.   Видимост
      
      Продуктът трябва да е проектиран така, че да гарантира, че велосипедът е видим на тъмно или в условия на лоша видимост.
      8.   Информация за безопасността на продукта
      
      Независимо от това дали багажникът се продава отделно като аксесоар, или е монтиран на велосипеда, продуктът трябва да съдържа поне следната информация за потребителите:
      
                  а)
               
               
                  начин и място на закрепване на багажника върху велосипеда;
               
            
                  б)
               
               
                  информация за максималната товароносимост на багажника, както и предупреждение, че тя не бива да бъде надхвърляна, трябва да бъдат поставени по незаличим начин върху продукта;
               
            
                  в)
               
               
                  информация дали багажникът е подходящ за прикрепване на детска седалка;
               
            
                  г)
               
               
                  предупреждение, че багажът може да бъде превозван по сигурен начин единствено върху багажника;
               
            
                  д)
               
               
                  предупреждение, че багажникът не трябва да се изменя;
               
            
                  е)
               
               
                  предупреждение, че крепежните елементи трябва да бъдат редовно притягани и проверявани;
               
            
                  ж)
               
               
                  предупреждение, че при натоварване на багажника велосипедът може да реагира по различен начин (особено що се отнася до промяната на посоката и работата на спирачките);
               
            
                  з)
               
               
                  предупреждение, че багаж или детска седалка, закрепени на багажника, трябва да бъдат здраво прикрепени в съответствие с инструкциите на потребителя, както и да се гарантира, че свободни ремъци няма да се заклещят в някое от колелата;
               
            
                  и)
               
               
                  инструкции за начина, по който трябва да бъдат монтирани отразителите и фаровете, за да се осигури видимост във всеки момент, особено когато на багажника е закрепен багаж;
               
            
                  й)
               
               
                  информацията за името и адреса на производителя, вносителя или представителя, търговската марка, модела и производствения номер на партидата или референтния номер трябва да бъде посочена по видим, четлив и незаличим начин върху продукта;
               
            
                  к)
               
               
                  информация за вида(видовете) велосипеди, за който(които) са предназначени багажниците, освен ако продуктът не се продава като част от велосипеда и вече не е прикрепен към него.